11. การควบคุมภายใน

คณะกรรมการบริษัทฯได้จัดประชุม ครั้งที่ 2/2552 วันที่ 25 กุมภาพันธ์ 2552 โดยมีคณะกรรมการ
ตรวจสอบฯเข้าร่วมประชุม
เพื่อให้ความเห็นเกี่ยวกับความเพียงพอและความเหมาะสมของระบบการควบคุมภายใน โดยอ้างอิง
“แบบประเมินความเพียงพอของระบบการควบคุมภายใน”
ของสำนักงานคณะกรรมการกำกับหลักทรัพย์และตลาดหลักทรัพย์

คณะกรรมการตรวจสอบฯ ได้พิจารณาและสอบทานรายงานผลการตรวจสอบ
พร้อมทั้งข้อเสนอแนะการตรวจสอบภายใน
ซึ่งมุ่งเน้นการตรวจสอบเชิงปฏิบัติการให้พัฒนาอย่างมีประสิทธิภาพต่อเนื่อง มีประสิทธิผล
รวมทั้งให้มีการติดตามและดำเนินการแก้ไขผลการตรวจสอบในประเด็นที่เป็นสาระสำคัญ
โดยเฉพาะประเด็นสำคัญของปัจจัยความเสี่ยงที่อาจมีผลกระทบต่อการปฏิบัติงาน
และรายการที่เกี่ยวโยง ซึ่งอาจทำให้เกิดความขัดแย้งทางผลประโยชน์
ต้องเป็นรายการข้อเท็จจริงทางการค้าอันเป็นธุรกิจปกติทั่วไปอย่างสมเหตุสมผล
และเป็นผลประโยชน์สูงสุดตามนโยบายบริษัทฯ ด้านการดูแลทรัพย์สิน บริษัทฯมีระบบป้องกันที่ดี
ไม่พบรายการทุจริตหรือการนำทรัพย์สินของบริษัทฯไปใช้โดยมิชอบ
ผลการสอบทานเป็นไปตามขั้นตอนที่กำหนดไว้
สอดคล้องกับข้อกำหนดกฎหมายของภาครัฐและนโยบายการกำกับดูแลกิจการ
ในส่วนการหารือกับผู้สอบบัญชี เพื่อประเมินระบบการควบคุมภายใน เห็นว่า
เป็นไปตามมาตรฐานการบัญชี และระบบควบคุมภายใน มีความเพียงพอ
ไม่มีข้อบกพร่องที่เป็นสาระสำคัญ และมีความเห็นว่า
บริษัทฯมีระบบการควบคุมภายในที่เพียงพอและครอบคลุมทั้งทางด้านองค์กรและสภาพแวดล้อม
การบริหารความเสี่ยง การปฏิบัติงานของฝ่ายบริหาร ด้านระบบสารสนเทศและการสื่อสารข้อมูล
และมีการติดตามประเมินผลการควบคุมภายในอย่างต่อเนื่อง สรุปสาระสำคัญดังนี้

1.  องค์กร และสภาพแวดล้อม

บริษัทฯ มีการวางเป้าหมายในการดำเนินธุรกิจที่ชัดเจน สมเหตุสมผล และวัดผลได้
โดยแบ่งตัวชี้วัดออกเป็น 3 ระดับ
มีการปรับปรุงการประเมินผลงานในส่วนที่เป็นการประเมินจากพฤติกรรมของพนักงานตามวัฒนธรรมองค์กร
ให้สอดคล้องกับพฤติกรรมขององค์กร
เพื่อก่อให้เกิดประโยชน์ด้านการพัฒนาคุณภาพทางการปฏิบัติงานให้ดียิ่งขึ้น โดยมีการกำหนดวิสัยทัศน์
กลยุทธ์ และการวางแผนงบประมาณ
เพื่อให้การดำเนินงานมีความสอดคล้องและบรรลุเป้าหมายที่วางไว้

บริษัทฯ กำหนดโครงสร้างการบังคับบัญชาแยกตามสายงาน ที่สอดคล้องกับกลยุทธ์การดำเนินธุรกิจ
และการกำกับดูแลกิจการ โดยมีแผนกตรวจสอบภายในเป็นหน่วยงานอิสระ
รายงานตรงต่อคณะกรรมการตรวจสอบฯ

บริษัทฯ
มีการปรับปรุงการประเมินผลงานในส่วนที่เป็นการประเมินจากความสามารถและพฤติกรรมของพนักงานตามวัฒนธรรมองค์กร
ให้สอดคล้องกับพฤติกรรมขององค์กร
เพื่อก่อให้เกิดประโยชน์ด้านการพัฒนาคุณภาพทางการปฏิบัติงานให้ดียิ่งขึ้น บริษัทฯได้ส่งเสริม
สนับสนุน นโยบายการกำกับดูแลกิจการและจริยธรรมธุรกิจ ให้มีความชัดเจน โปร่งใส
มีการกำหนดนโยบายและแผนการปฏิบัติงาน คำนึงถึงความเป็นธรรมต่อพนักงาน ลูกค้า คู่ค้า
รวมถึงความรับผิดชอบต่อผู้ถือหุ้น สังคม และสิ่งแวดล้อม โดยได้จัดทำคู่มือนโยบายกำกับดูแลกิจการ
และคู่มือจริยธรรมธุรกิจและข้อพึงปฏิบัติในการทำงาน รวมทั้งจัดทำนโยบายความรับผิดชอบต่อสังคม
(CSR)
ซึ่งให้ความสำคัญกับการรักษาผลประโยชน์ของนักลงทุนและผู้มีส่วนได้ส่วนเสียทุกฝ่ายอย่างเท่าเทียมกัน
การเปิดเผยข้อมูลที่มีความถูกต้อง ครบถ้วน โปร่งใส ทันเวลา
การมีระบบควบคุมภายในที่มีประสิทธิภาพและเพียงพอ
การมีระบบบริหารความเสี่ยงที่ได้มาตรฐานและมีประสิทธิภาพ โดยได้ประกาศใช้ในไตรมาส
3/2551
รวมทั้งมีการจัดอบรมชี้แจ้งให้พนักงานรับทราบเพื่อปลูกจิตสำนึกในการเป็นองค์กรธรรมาภิบาล

บริษัทฯมีความมุ่งมั่นในการพัฒนากระบวนการผลิตให้ได้สินค้าที่มีมาตรฐานเป็นที่ยอมรับในระดับสากล
รวมทั้งให้ความสำคัญอย่างมากต่อการดูแลรักษาสิ่งแวดล้อม โดย บริษัทฯได้การรับรองระบบคุณภาพ
“ISO/TS 16949” และ “ISO 14001” และมีหน่วยงานที่แยกอิสระจากสายการผลิต
ทำหน้าที่ในการตรวจสอบ ติดตามให้มีการปฏิบัติเป็นไปตามข้อกำหนด

การทำธุรกรรมด้านการเงิน และ จัดซื้อ จัดจ้าง บริษัทฯกำหนดคู่มือ “อำนาจดำเนินการ” และคู่มือ
“ควบคุมการจัดซื้อ-จัดจ้าง” กำหนดเป็นลายลักษณ์อักษรไว้ชัดเจนถึงหลักเกณฑ์ เงื่อนไข
และอำนาจในการอนุมัติจ่ายเงิน และการทำสัญญาจัดซื้อจัดจ้าง เพื่อให้มีความรอบคอบ
รัดกุมและป้องกันการทุจริตในธุรกรรมที่เกี่ยวข้องกับการเงิน

2.  การบริหารความเสี่ยง

บริษัทฯกำหนดนโยบายการบริหารความเสี่ยงเป็นนโยบายสำคัญ
โดยได้แต่งตั้งคณะกรรมการบริหารความเสี่ยง ซึ่งประกอบด้วย กรรมการและผู้บริหารระดับสูง
ทำหน้าที่ในการประเมินปัจจัยเสี่ยง ทั้งจากปัจจัยภายนอก ได้แก่ สภาพเศรษฐกิจ นโยบายภาครัฐ
และความผันผวนของราคาวัตถุดิบ และปัจจัยภายใน
ที่มีผลกระทบต่อเป้าหมายและการดำเนินธุรกิจของบริษัทฯ
และกำหนดผู้รับผิดชอบความเสี่ยงในหน่วยงานต่าง ๆ
พร้อมทั้งมอบหมายให้การบริหารความเสี่ยงเป็นความรับผิดชอบของผู้บริหารทุกคน
มีการวางแผนและกำหนดมาตรการบริหารความเสี่ยง มีการประเมินปัจจัยความเสี่ยง
ซึ่งอาจส่งผลกระทบต่อการดำเนินธุรกิจและเป้าหมายของบริษัทฯ
จัดให้มีการติดตามการบริหารความเสี่ยงของหน่วยงานต่าง ๆ ภายในองค์กร
และรายงานคณะกรรมการบริหารความเสี่ยง เพื่อรายงานคณะกรรมการบริษัทฯ อย่างต่อเนื่อง
รวมทั้งได้จัดให้มีการอบรม เพื่อสนับสนุนให้การทำงานขององค์กรสามารถดำเนินไปได้อย่างต่อเนื่อง
โดยคณะกรรมการตรวจสอบฯได้ติดตามการปฏิบัติ
และพิจารณาความเพียงพอและเหมาะสมของการบริหารความเสี่ยง อย่างใกล้ชิด ทั้งนี้
บริษัทฯจะจัดทำแผนบริหารความเสี่ยงโดยเน้นให้สอดคล้องกับแผนกลยุทธ์ของบริษัทฯ
รวมทั้งการจัดการให้ความรู้กับพนักงานทุกระดับ
ให้มีความเข้าใจและตระหนักถึงความสำคัญในการบริหารความเสี่ยงให้มากยิ่งขึ้น

ในปี 2551 บริษัทฯได้มีการประเมินระบบการบริหารความเสี่ยง โดยบริษัทที่ปรึกษาอิสระ
ผลการประเมินพบว่า บริษัทฯมีระบบการบริหารความเสี่ยงที่มีกรอบการบริหารความเสี่ยงชัดเจน
มีนโยบายเป็นลายลักษณ์อักษร และมีการบังคับใช้ทั่วทั้งองค์กร
มีการกำหนดบทบาทหน้าที่ความรับผิดชอบสำหรับผู้บริหารและพนักงาน
มีการติดตามและรายงานความเสี่ยงอย่างต่อเนื่อง รวมทั้ง
มีหน่วยงานกลางที่ทำหน้าที่ผลักดันให้มีการนำการบริหารความเสี่ยงไปปฏิบัติ

3.  การควบคุมการปฏิบัติงานของฝ่ายบริหาร

คณะกรรมการบริษัทฯ ได้แต่งตั้งคณะกรรมการชุดย่อย 3 คณะ ประกอบด้วยคณะกรรมการบริหาร
คณะกรรมการตรวจสอบและธรรมาภิบาล และคณะกรรมสรรหาและค่าตอบแทนกรรมการและผู้บริหาร
ซึ่งคณะกรรมการทั้ง 3 คณะ ได้ปฏิบัติงานภายใต้ขอบเขตอำนาจหน้าที่ที่ได้รับมอบหมาย

  (1) บริษัทฯ
  ได้มีการกำหนดขอบเขตอำนาจหน้าที่และวงเงินอนุมัติของผู้บริหารทุกฝ่ายและทุกระดับไว้อย่างชัดเจน
  และเป็นลายลักษณ์อักษร โดยกำหนดตำแหน่งผู้มีอำนาจอนุมัติ วงเงิน การสั่งการ การก่อหนี้
  และการชำระหนี้ ไว้เป็นลายลักษณ์อักษร รวมทั้ง คณะกรรมการบริษัท ฯ
  (โดยความเห็นของคณะกรรมการตรวจสอบฯ) ได้มีการทบทวนความเหมาะสมอย่างน้อยปีละ 1
  ครั้ง

  (2) จัดทำระบบการปฏิบัติงานและอำนาจหน้าที่ในการอนุมัติรวม 16 ระบบ

  (3) บริษัทฯได้สำรวจกฎหมาย หรือข้อบังคับที่เกี่ยวข้องกับบริษัทฯ รวม 143 ฉบับ
  และได้จัดทำคู่มือการควบคุมการปฏิบัติตามกฎหมาย

นอกจากนี้ คณะกรรมการตรวจสอบฯได้พิจารณาทบทวนและอนุมัติแผนการตรวจสอบประจำปี
เพื่อให้ครอบคลุมทุกกระบวนการปฏิบัติงานที่มีความเสี่ยงสูง
รวมทั้งครอบคลุมถึงความคาดหวังของผู้ที่มีส่วนเกี่ยวข้องกับบริษัทฯ ทำให้บริษัทฯมั่นใจว่า
หน่วยงานต่าง ๆ
มีการควบคุมภายในในการปฏิบัติงานที่เพียงพอที่จะตอบสนองความเสี่ยงในการดำเนินงานทุกด้าน
ทั้งด้านการเงิน การปฏิบัติงาน การปฏิบัติตามกฎหมาย ข้อบังคับ ระเบียบ กฎเกณฑ์ ต่าง ๆ
รวมถึงได้พิจารณาประเด็นสำคัญและปัญหาที่ตรวจพบจากการตรวจสอบ
โดยผู้ตรวจสอบภายในและผู้ตรวจสอบภายนอก มีการติดตามอย่างใกล้ชิด
และรายงานให้ฝ่ายบริหารและผู้บริหารของหน่วยงานที่เกี่ยวข้องทราบ
เพื่อปรับปรุงแก้ไขปัญหาและจัดทำมาตรการป้องกันมิให้เกิดปัญหาเดิมขึ้นอีก

กรณีที่มีการทำธุรกรรมกับกิจการหรือบุคคลที่เกี่ยวข้องกับบริษัทฯ
อันอาจจะนำมาซึ่งความขัดแย้งทางผลประโยชน์ระหว่างบริษัทฯ
กับกิจการหรือบุคคลที่เกี่ยวข้องกับบริษัทฯ นั้น
ธุรกรรมที่เกิดขึ้นจะต้องผ่านขั้นตอนการอนุมัติตามระเบียบของบริษัทฯเช่นเดียวกับธุรกรรมปกติ
และผู้ที่เกี่ยวข้องกับการทำรายการจะต้องทำหน้าที่พิจารณาว่าการทำรายการมีความสมเหตุสมผล
และเป็นไปตามปกติธุรกิจ โดยคำนึงถึงประโยชน์สูงสุดของบริษัทฯและผู้ถือหุ้น
เสมือนเป็นรายการที่กระทำกับบุคคลภายนอก และถูกต้องตามกฎหมาย
โดยธุรกรรมอันอาจจะนำมาซึ่งความขัดแย้งทางผลประโยชน์

4.  ระบบสารสนเทศและการสื่อสารข้อมูล

บริษัทฯได้จัดให้มีข้อมูลที่สำคัญเพื่อใช้ประกอบการตัดสินใจของคณะกรรมการบริษัทฯ
โดยการจัดทำรายงานเชิงวิเคราะห์เปรียบเทียบหลักการและเหตุผล
พร้อมเอกสารประกอบข้อเท็จจริง จัดส่งข้อมูลเพื่อศึกษาประกอบการตัดสินใจเป็นการล่วงหน้า 7 วัน
และมีเลขานุการบริษัทฯ ซึ่งมีหน้าที่ให้คำแนะนำด้านข้อบังคับและกฎเกณฑ์ต่าง
ๆของพระราชบัญญัติหลักทรัพย์และตลาดหลักทรัพย์ พ.ศ. 2551 และพระราชบัญญัติบริษัทมหาชนจำกัด
พ.ศ. 2535 ที่คณะกรรมการบริษัทฯจะต้องทราบ ดูแลกิจกรรมของคณะกรรมการบริษัทฯ
ประสานงานให้มีการปฏิบัติตามมติคณะกรรมการบริษัทฯ
เป็นศูนย์กลางในการจัดทำและจัดเก็บเอกสาร ได้แก่ ทะเบียนกรรมการ
หนังสือนัดประชุมคณะกรรมการบริษัทฯ รายงานการประชุมคณะกรรมการบริษัทฯ
หนังสือนัดประชุมผู้ถือหุ้นและรายงานการประชุมผู้ถือหุ้น เป็นระยะเวลา 5 ปี
โดยจัดเก็บรายงานการประชุมคณะกรรมการบริษัทฯ รายงานการประชุมผู้ถือหุ้นไว้อย่างเป็นระบบ
ในส่วนของการจัดเก็บเอกสารประกอบการบันทึกบัญชีและบัญชีต่าง ๆ นั้น
บริษัทฯจะมีการจัดเก็บไว้อย่างครบถ้วน เป็นหมวดหมู่ทุกรายการ
เพื่อความโปร่งใสและเพื่อเป็นข้อมูลในการปฏิบัติงาน

คณะกรรมการตรวจสอบฯ ได้พิจารณาร่วมกับผู้สอบบัญชี ฝ่ายตรวจสอบภายใน
และผู้เกี่ยวข้องเกี่ยวกับการจัดทำงบการเงินของบริษัทฯทุกไตรมาส เพื่อให้มีความมั่นใจว่า
บริษัทฯมีการใช้นโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจของบริษัทฯ
รวมทั้งการเปิดเผยข้อมูลอย่างเหมาะสม

ในระหว่างปี 2551 ถึง ปี 2552 บริษัทฯได้ดำเนินการพัฒนาระบบงานสารสนเทศ โดยนำ
“โปรแกรมระบบการบริหารทรัพยากรทั่วทั้งองค์กร (ERP)”
เพื่อพัฒนาศักยภาพด้านเทคโนโลยีสารสนเทศที่สอดรับกับความต้องการด้านธุรกิจ

5.  ระบบการติดตาม

บริษัทฯ ได้มีการติดตามผลการปฏิบัติงานว่าเป็นไปตามเป้าหมายที่วางไว้
โดยมีการประชุมคณะกรรมการบริษัทฯในปี 2551 รวม 11 ครั้ง
และมีระบบการติดตามการปฏิบัติงานเป็นลำดับชั้นตั้งแต่คณะกรรมการบริษัทฯ คณะกรรมการบริหาร
และคณะผู้บริหาร เพื่อติดตามเป้าหมายและกำกับการดำเนินการตามแผนกลยุทธ์ แผนงาน
และโครงการ ที่อยู่ในแผนธุรกิจประจำปี ที่ได้รับอนุมัติจากคณะกรรมการบริษัทฯ เป็นประจำทุกเดือน
พร้อมทั้งแก้ไขปัญหาที่อาจเกิดขึ้นและปรับแผนการดำเนินงานให้สอดคล้องกับสถานการณ์ที่เปลี่ยนแปลงไป
และเมื่อพบว่าผลการดำเนินการมีความแตกต่างจากเป้าหมายที่กำหนดไว้
ได้กำหนดให้ผู้รับผิดชอบนำเสนอรายงานเพื่อทบทวนการปฏิบัติงานและการวิเคราะห์สาเหตุ
ตลอดจนร่วมพิจารณาเพื่ออนุมัติแผนการแก้ไขปัญหา และให้รายงานการปฏิบัติอย่างต่อเนื่อง

ในปี 2551 มีการประชุมของคณะกรรมการตรวจสอบฯรวม 8 ครั้ง
บริษัทฯจัดให้มีการตรวจสอบการปฏิบัติตามระบบการควบคุมภายในอย่างสม่ำเสมอ
โดยผู้รับผิดชอบในฝ่ายงานเอง
และมีแผนกตรวจสอบภายในทำการตรวจสอบอย่างเป็นอิสระเพื่อรายงานข้อบกพร่องที่เป็นสาระสำคัญที่ตรวจพบต่อคณะกรรมการตรวจสอบฯและคณะกรรมการบริษัทฯ
เพื่อพิจารณาสั่งการให้มีการแก้ไขภายในระยะเวลาที่เหมาะสม
รวมทั้งให้มีการรายงานการแก้ไขข้อบกพร่อง รายงานเหตุการณ์หรือข้อสงสัยในกรณีที่มีสาระสำคัญ
ต่อคณะกรรมการตรวจสอบฯ และคณะกรรมการบริษัทฯ

ทั้งนี้ บริษัทฯได้กำหนดให้เลขานุการบริษัท
เสนอรายงานการปฏิบัติตามนโยบายการกำกับดูแลกิจการและจริยธรรมธุรกิจ
ให้คณะกรรมการตรวจสอบฯ ทราบ อย่างน้อยปีละ 4 ครั้ง